|  |  |  |
| --- | --- | --- |
| ГРБОВИ ЗА МЕМОРАНДУМ | Република Србија  Аутономна покрајина Војводина  **УПРАВА ЗА КАПИТАЛНА УЛАГАЊА**  **АУТОНОМНЕ ПОКРАЈИНЕ ВОЈВОДИНЕ**  Булевар Михајла Пупина 16, 21000 Нови Сад  Т: +381 21 4881 787 F: +381 21 4881 736  [www.kapitalnaulaganja.vojvodina.gov.rs](http://www.kapitalnaulaganja.vojvodina.gov.rs) | |
|  | БРОЈ: 136-401-37/2020-03/4 | ДАТУМ: 09.01.2020. године |

На основу члана 11. и члана 22. Покрајинскe скупштинскe одлукe о буџету Аутономне покрајине Војводине за 2020. годину („Службени лист АП Војводине“, број 54/2019), члана 3. и 4. Одлуке о поступку избора, критеријумима за избор и реализацији пројеката које финансира Управа за капитална улагања Аутономне покрајине Војводине у 2020. години („Службени лист АП Војводине“, број 1/2020) и Одлуке о покретању поступка доделe средстава путем јавног конкурса Управе за капитална улагања Аутономне покрајине Војводине број 136-401-37/2020-03/1 од 09.01.2020. године

Управа за капитална улагања Аутономне покрајине Војводине расписује

**ЈАВНИ КОНКУРС**

**за финансирање и суфинансирање пројеката у области локалног и регионалног економског развоја**

# ПРЕДМЕТ И ЦИЉ ЈАВНОГ КОНКУРСА

Предмет јавног конкурса је финансирање и суфинансирање пројеката у области локалног и регионалног економског развоја од значаја за Аутономну покрајину Војводину.

Општи циљ јавног конкурса је подршка локалним самоуправама на територији Аутономне покрајине Војводине у реализацији пројеката који доприносе стварању повољних услова за пословање, раст и развој малих и средњих предузећа, унапређење туристичких потенцијала, повећање запослености, иновативности и конкурентности, побољшање пословне и инвестиционе климе.

Специфични циљеви јавног конкурса су повећање локалне и регионалне конкурентности, унапређење привредног капацитета јединица локалне самоуправе, развој и унапређење туристичке инфраструктуре и конкурентности туристичке понуде, обезбеђење доступности и функционално интегрисање пословне и туристичке инфраструктуре у окружење, подршка руралном развоју, заустављање процеса депопулације и подстицање процеса демографског оживљавања јачањем привредне активности и смањење регионалних диспаритета у Аутономној покрајини Војводини.

# ИЗНОС СРЕДСТАВА ПРЕДВИЂЕНИХ ЗА ДОДЕЛУ ПО ЈАВНОМ КОНКУРСУ

Покрајинском скупштинском одлуком о буџету Аутономне покрајине Војводине за 2020. годину („Службени лист АП Војводине“, број 54/2019), у члану 11, Раздео 17 – Управа за капитална улагања Аутономне покрајине Војводине – Програм 1505 – Регионални развој – Програмска активност 1005 – Подршка пројектима у области локалног и регионалног економског развоја – економска класификација – 463 – трансфери осталим нивоима власти, предвиђена су средства у износу од **501.000.000,00 динара** за финансирање и суфинансирање пројеката у области локалног и регионалног економског развоја*.*

# НАМЕНА СРЕДСТАВА

Средства која се додељују по јавном конкурсу намењена су за финансирање и суфинансирање пројеката изградње, доградње, реконструкције и санације објеката пословне инфраструктуре и туристичке инфраструктуре **у јавној својини** на територији Аутономне покрајине Војводине, укључујући и инфраструктуру која обезбеђује функционално интегрисање пословне и туристичке инфраструктуре у окружење (саобраћајна, комунална, електроенергетска, енергетска инфраструктура и слично).

Под пословном инфраструктуром, у смислу овог јавног конкурса, се подразумевају пословни објекти за обављање производне или услужне делатности, индустријске зоне, радне зоне, пословни инкубатори, индустријски паркови, технолошки паркови са пратећом инфраструктуром.

Под туристичком инфраструктуром, у смислу овог јавног конкурса, се подразумевају објекти за информисање, рекреацију, едукацију и забаву туриста са пратећом инфраструктуром (туристички информативни центри, објекти наутичког туризма, купалишта и плаже, уређење обале река и језера, партерно и пејзажно уређење просторних целина, базени, велнес објекти, тематски и забавни паркови, забавно рекреативне стазе и путеви, видиковци, панорамски путеви, бициклистичке и пешачке стазе, изложбени објекти, конгресни објекти и други објекти са туристичком наменом и садржајима).

Дозвољено је подношење пријаве за пројекте за чију реализацију није покренут поступак јавне набавке радова или за пројекте за чију реализацију је закључен уговор о извођењу радова.

Средства која се додељују по јавном конкурсу нису намењена за рефундацију пренетих средстава извођачу радова.

# ПРАВО УЧЕШЋА НА ЈАВНОМ КОНКУРСУ

Право учешћа на јавном конкурсу имају јединице локалне самоуправе на територији Аутономне покрајине Војводине.

**Подносилац пријаве може да поднесе само једну (1) пријаву на јавни конкурс.**

Искључена је могућност коришћења средстава оним субјектима који су правоснажном судском одлуком обавезани на повраћај средстава додељених у претходном периоду као учесницима конкурса за доделу средстава из буџета Аутономне покрајине Војводине.

# ПОСЕБНИ УСЛОВИ ЗА УЧЕШЋЕ НА ЈАВНОМ КОНКУРСУ

Услови за доделу средстава по јавном конкурсу су:

* да је реализација пројекта у складу са циљeвима и наменом јавног конкурса;
* да је израђена техничка документација у складу са Законом о планирању и изградњи („Службени гласник РС“, број 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019 и 37/2019 - др. закон);
* да је издат важећи акт надлежног органа којим се одобрава грађење или извођење радова.

# ДОКУМЕНТАЦИЈА КОЈА СЕ ПОДНОСИ НА ЈАВНИ КОНКУРС

Документација која се подноси на јавни конкурс садржи:

1. уредно попуњен, оверен и потписан од стране овлашћеног лица образац Пријава предлога пројекта (Образац П.ЕР1.01) у два примерка;
2. копију главне свеске техничке документације у зависности од класе и намене објекта (главна свеска идејног пројекта, главна свеска пројекта за грађевинску дозволу, главна свеска пројекта за извођење);
3. копију изјаве вршиоца техничке контроле са резимеом извештаја техничке контроле из извода пројекта за грађевинску дозволу;

* уколико је грађевинска дозвола, односно решење којим се одобрава извођење радова издато пре ступања на снагу Закона о изменама Закона о планирању и изградњи („Службени гласник РС“, број 145/2014), потребно је доставити копије насловних страна свих делова техничке документације садржане у грађевинској дозволи, односно решењу којим се одобрава извођење радова, као и страна са овером техничке контроле и овером надлежног органа за издавање грађевинске дозволе, односно решења којим се одобрава извођење радова (уместо документације наведене под тачкaма 2 и 3);

1. копију важећег акта надлежног органа којим се одобрава грађење или извођење радова;
   * уколико су радови по издатом акту надлежног органа којим се одобрава грађење или извођење радова започети, неопходно је доставити и копију пријаве радова;
2. предмер и предрачун радова са рекапитулацијом радова, оверен и потписан од стране одговорног пројектанта са одговарајућом лиценцом, не старији од шест месеци са нумерисаним странама (документ обавезно садржи датум израде);
   * уколико је закључен уговор о извођењу радова, потребно је уместо предмера и предрачуна радова доставити:
     + - * копију уговора о извођењу радова са пратећим анексима;
         * копију прихваћене понуде (образац понуде са обрасцем структуре понуђене цене, односно са обрасцем предмера и предрачуна радова) и
     + копију последње плаћене привремене ситуације или авансног предрачуна са доказом о извршеном плаћању (извод рачуна);
3. копију потврде о пореском идентификационом броју подносиоца пријаве (ПИБ).

**Све копије докумената морају да буду оверене и потписане од стране овлашћеног лица подносиоца пријаве и то свака страна сваког документа.** Није дозвољена употреба факсимила уместо својеручног потписа овлашћеног лица подносиоца пријаве.

Образац пријаве (П.ЕР1.01) се попуњава **електронски** и преузима се са интернет странице Покрајинске владе [www.vojvodina.gov.rs](http://www.vojvodina.gov.rs) или са интернет странице Управе за капитална улагања Аутономне покрајине Војводине www.kapitalnaulaganja.vojvodina.gov.rs.

**Пријаве са приложеном документацијом се, након спроведеног јавног конкурса, не враћају учесницима на јавном конкурсу.**

# РОК И НАЧИН ПОДНОШЕЊА ПРИЈАВЕ НА ЈАВНИ КОНКУРС

Јавни конкурс се објављује у „Службеном листу Аутономне покрајине Војводине“, дневном листу „Српски телеграф“, на интернет страници Покрајинске владе и на интернет страници Управе за капитална улагања Аутономне покрајине Војводине.

Пријава за учешће на јавном конкурсу се подноси у затвореној коверти, затворена на начин да се приликом отварања пријаве може са сигурношћу утврдити да се први пут отвара, **лично** на писарницу Управе за капитална улагања Аутономне покрајине Војводине, сваког радног дана од 8.00 до 16.00 часована адресу: **УПРАВА ЗА КАПИТАЛНА УЛАГАЊА АУТОНОМНЕ ПОКРАЈИНЕ ВОЈВОДИНЕ, 21000 Нови Сад, Булевар Михајла Пупина број 25 са назнаком: „Пријава на јавни конкурс број 136-401-37/2020-03/4 – Јавни конкурс за финансирање и суфинансирање пројеката у области локалног и регионалног економског развоја** – **НЕ ОТВАРАТИ“**.

**Јавни конкурс jе отворен од 13.01.2020. године до 24.01.2020. године до 16.00 часова.**

Благовремена пријава је пријава која је примљена од стране Управе за капитална улагања Аутономне покрајине Војводине у утврђеном року, односно до 24.01.2020. године до 16.00 часова.

# КРИТЕРИЈУМИ ЗА ОЦЕНУ ПРОЈЕКАТА И ДОДЕЛУ СРЕДСТАВА

Критеријуми за оцену пројеката и доделу средстава су следећи:

1. **Степен општег утицаја и значај пројекта** се оцењује са највише 30 бодова узимајући у обзир следеће поткритеријуме:

* **значај пројекта** - оцењује се са највише 6 бодова;
* **повезаност пројекта са стратешким документима** - оцењује се са највише 6 бодова;
* **степен развијености локалне самоуправе на чијој територији се реализује пројекат** - оцењује се са највише 6 бодова;
* **међусобна повезаност и усаглашеност елемената пројекта** - оцењује се са највише 6 бодова;
* **очекивани ефекти пројекта** - оцењује се са највише 6 бодова.

1. **Оправданост пројекта** се оцењује са највише 20 бодова узимајући у обзир следеће поткритеријуме:

* **степен суфинансирања пројекта** - оцењује се са највише 10 бодова;
* **однос трошкова и очекиваних резултата** - оцењује се са највише 10 бодова.

1. **Степен одрживости** пројекта се оцењује са највише 20 бодова узимајући у обзир следеће поткритеријуме:

* **финансијска одрживост** - оцењује се са највише 10 бодова;
* **институционална одрживост** - оцењује се са највише 10 бодова.

1. **Степен ризика и изводљивост пројекта** се оцењује са највише 30 бодова узимајући у обзир следеће поткритеријуме:

* **процена ризика** - оцењује се са највише 15 бодова;
* **изводљивост пројекта** - оцењује се са највише 15 бодова.

Неће се узимати у разматрање:

1. неблаговремене пријаве (пријаве пристигле након истека рока предвиђеног у јавном конкурсу);
2. недопуштене пријаве (пријаве поднете од стране неовлашћених лица и субјеката који нису предвиђени јавним конкурсом, односно, оне које се не односе на конкурсом предвиђене намене, пријаве којима се траже средства у износима који су већи од износа предвиђеног за доделу по јавном конкурсу, пријаве које нису достављене на начин предвиђен јавним конкурсом);
3. непотпуне пријаве (пријаве које нису поднете на одговарајућем обрасцу, пријаве уз које није приложена сва документација предвиђена конкурсом, пријаве које су непотписане, са непопуњеним рубрикама, пријаве које садрже неразумљиве и нетачне податке).

**ДОДЕЛА СРЕДСТАВА**

Поступак јавног конкурса спроводи Комисија коју образује директор Управе за капитална улагања Аутономне покрајине Војводине.

Комисија обавља стручни преглед поднетих пријава, вреднује и рангира предложене пројекте у складу са условима и критеријумима наведеним у јавном конкурсу и доставља директору Управе предлог одлуке о додели средстава са образложењем предлога у року од 15 дана од дана истека рока за подношење пријава.

Одлуку о додели средстава са образложењем доноси директор Управе за капитална улагања Аутономне покрајине Војводине у року од 20 дана од дана истека рока за подношење пријава.

Одлука о додели средстава се објављује на интернет страници Покрајинске владе и на интернет страници Управе за капитална улагања Аутономне покрајине Војводине наредног дана од дана доношења исте.

Обавештење о резултатима јавног конкурса доставља се свим учесницима на јавном конкурсу у року од 7 (седам) дана од дана објављивања Одлуке о додели средстава на интернет страници Управе за капитална улагања Аутономне покрајине Војводине.

Након доношења одлуке о додели средстава, Управа за капитална улагања Аутономне покрајине Војводине и Корисник средстава закључиће уговор којим се регулишу међусобна права и обавезе уговорних страна.

# ОБУСТАВЉАЊЕ ЈАВНОГ КОНКУРСА

У случају да на јавни конкурс не пристигне ни једна пријава или да су све пристигле пријаве неблаговремене, недопуштене или непотпуне, као и у случају када су све пријаве, које су благовремене, допуштене и потпуне, оцењене са мање од 60% максималног броја бодова директор Управе за капитална улагања Аутономне покрајине Војводине доноси одлуку о обустави јавног конкурса са образложењем у року од 20 дана од дана истека рока за подношење пријава.

Одлука о обустави јавног конкурса се објављује на интернет страници Покрајинске владе и на интернет страници Управе за капитална улагања Аутономне покрајине Војводине наредног дана од дана доношења исте.

# ДОДАТНЕ ИНФОРМАЦИЈЕ

Све информације у вези са јавним конкурсом могу се добити у Управи за капитална улагања Аутономне покрајине Војводине позивом на телефон број **021 4881 808**, сваког радног дана, од 9.00 часова до 15.00 часова, у периоду од 13.01.2020. године до 24.01.2020. године, или путем електронске поште на адресу **dunja.stojsic@vojvodina.gov.rs**.

**ДИРЕКТОР**

**Недељко Ковачевић****, с.р.**